Wildman Ghonguitdaging 2021 - Article Content - News
Wildman Ghonguitdaging 2021
Die kompetisie, aangebied deur Suid-Kaap Jagters in samewerking met Wildman Hunting & Outdoor in George, het op die plaas Aangenaam van Henry en Martie v/d Westhuizen net buite De Rust plaasgevind.
Hoewel die windjie op die oog af baie bedaard voorgekom het, was dit gou duidelik dat die baan nie mak was nie. Die toestande het goeie spanwerk, 'n geoefende roer en geduld geverg om die 30 ghongs op ses verskillende bane te kon hoor klap.
Op elke baan was skuts genoodsaak om vanuit verskillende posisies te skiet. Een van die uitdagendste was natuurlik waar die hele span agter op 'n bakkie moes staan terwyl een skut die ghongs moes aandurf en die ander drie bewegingloos moes bly.
Die tellings van die meer ervare skuts het, net soos in die verlede, daarop gewys dat geluk beslis nie die deurslaggewende faktor is om die podium te haal nie. Dié stelling word gestaaf deur die feit dat die oudste deelnemer van die dag, Johan Fourie (die "gentleman"), lid was van die wenspan.
In teenstelling hiermee het die ruim gelukkige trekkings wat deur die borg beskikbaar gestel is vir groot verrassings en vreugde gesorg vir die vele pryswenners. Dit tesame met die wonderlike gees wat daar geheers het en die samesyn tydens die ete en prysuitdeling was vir seker 'n wenresep om skuts na die volgende ghonguitdaging te laat uitsien.
1ste – "3 Gemorste & 'n gentleman": Christo Delport, Niaan Fourie, Hein de Swardt & Johan Fourie
2de – "Team AHS": Raynor Becker, Danie Barnard, Johan Delport, Deon van Tonder
3de – "Die Vermooredenaars": John Moore, Brett Holton, Christo Carstens, James Moore
Groot dank en waardering aan ons hoofborg van die dag, Tienie Hattingh van Wildman Hunting & Outdoor. Ook 'n woord van dank aan die skuts wat ingeskryf het en baanoffisiere vir hul onbaatsugtige bydrae tot hierdie suksesvolle dag. 'n Spesiale dankie aan Henry en Martie vir hul groot bydrae en gasvryheid.